Cowboy Carter

**Cowboy Carter** (myös **Act II: Cowboy Carter**) on yhdysvaltalaisen laulaja-lauluntekijä Beyoncén kahdeksas studioalbumi, joka julkaistiin 29. maaliskuuta 2024 Parkwood Entertainmentin ja Columbia Recordsin kautta. *Cowboy Carter* on laulajan koronaviruspandemian aikana äänittämän albumitrilogian toinen osa. Ensimmäinen osa *[[Renaissance (Beyoncén albumi)|Renaissance]]* julkaistiin vuonna 2022.

*Cowboy Carter* on monia genrejä yhdistelevä albumi, jonka juuret ovat countrymusiikissa ja se on saanut inspiraatiota Beyoncén lapsuudesta Texasissa sekä se sisältää monipuolisesti eteläisen Yhdysvaltojen musiikkityylejä. Albumi kuullaan radiolähetyksenä, jossa countrylaulajat Dolly Parton, Linda Martell ja Willie Nelson toimivat radion juontajina. Albumilla vierailee useita uusia ja nousevia mustia countryartisteja kuten Shaboozey, Tanner Adell, Brittney Spencer, Tiera Kennedy, Reyna Roberts ja Willie Jones. Musiikkia ohjaa laaja valikoima akustisia soittimia, joita soittavat muun muassa Stevie Wonder, Paul McCartney ja Nile Rodgers. 

*Cowboy Carter* sai julkaistuessaan ylistävän vastaanoton ja se esiintyi useilla vuoden parhaiden albumien listoilla. Musiikkikriitikot pitivät albumin genre-kokeiluista ja monista viittauksista, jotka tukivat kunnianhimoista Americanan ja countryn uudelleentulkintaa mustien näkökulmasta. Vuoden 2025 Grammy-gaalassa Beyoncésta tuli ensimmäinen musta nainen 25 vuoteen, joka voitti vuoden albumin Grammy-palkinnon, sekä ensimmäinen musta artisti, joka voitti parhaan countryalbumin palkinnon. Albumin kolmas single ”II Most Wanted” Miley Cyrusin kanssa voitti parhaan countryduon -tai yhtyeen esityksen palkinnon. Yhteensä albumi sai gaalaan 11 ehdokkuutta. *Cowboy Carter* lisäsi countrymusiikin kuuntelumääriä, käynnisti kulttuurisia keskusteluja mustien muusikoiden asemasta genressä, vauhditti nousevien countryartistien uria sekä lisäsi lännenhenkisen pukeutumisen ja kulttuurin suosiota. 

Albumi nousi heti julkaisunsa jälkeen listaykköseksi monissa maissa ja rikkoi useita lista- sekä suoratoistoennätyksiä. Yhdysvalloissa *Cowboy Carter* nousi Billboard 200 -albumilistan kärkeen ja albumi oli Beyoncén ensimmäinen, joka saavutti kärkisijan countryalbumien listalla. Ensimmäisellä viikollaan albumi myi Yhdysvalloissa 407 000 kappaletta. Albumia tukivat kolme singleä; ”Texas Hold ’Em”, ”16 Carriages” ja ”II Most Wanted”, joista ensimmäisestä tuli Beyoncén yhdeksäs listaykkönen Yhdysvalloissa sekä ensimmäinen mustan naisen esittämä countrykappale, joka saavutti ykkössijan Billboard Hot 100- ja Hot Country Songs -listoilla. Albumia tukeakseen Beyoncé lähti Cowboy Carter Tour -kiertueelle, joka alkoi 28. huhtikuuta 2025 ja päättyi 26. heinäkuuta 2025.

## Taustaa ja kehitys
Beyoncé syntyi ja kasvoi Houstonissa, jossa kaupungin cowboy-perintö sekä country- että zydeco-musiikki vaikuttivat hänen kasvuympäristöönsä. Hän kuunteli countrymusiikkia jo nuorena ja hänen perheensä osallistui vuosittain Houston Livestock Show and Rodeo -tapahtumaan lännenhenkisiin vaatteisiin pukeutuneena. Beyoncé esiintyi Rodeossa neljä kertaa vuosien 2001 ja 2007 välillä ja on jatkanut eteläisten juuriensa esilletuomista koko uransa ajan. 

Beyoncé julkaisi ensimmäisen countrykappaleensa ”Daddy Lesson” vuonna 2016 kuudennella studioalbumillaan *[[Lemonade (albumi)|Lemonade]]*. Hän esitti kappaleen yhdessä The Chicks -yhtyeen kanssa Country Music Association Awards -gaalan 50. vuotisjuhlassa marraskuussa 2016. Kriitikoilta esitys sai laajasti ylistystä ja toi gaalalle sen historian isoimmat katsojaluvut. Esitys kohtasi myös vastareaktioita, kun osa countrymusiikin faneista arvosteli Beyoncén osallistumista ja väitti, ettei hän kuulunut kyseiseen genreen. Country Music Association poisti kaikki Beyoncén esitystä koskevan mainonnan, mikä nähtiin myöntymisenä konservatiivisten ja rasistisien katsojien paineeseen. Joulukuussa 2016 The Recording Academyn countrymusiikkikomitea hylkäsi kappaleen Grammy-ehdokkuuden harkinnan, ja useiden julkaisujen mukaan syynä oli, ettei kappaletta pidetty ”riittävän countrynä”.

Tämä kokemus johti *Cowboy Carter* -albumin luomiseen. Beyoncé kertoi, että hänelle tehtiin selväksi, ettei hän ollut tervetullut countrymusiikin kentälle, mikä kannusti häntä tutkimaan genren historiaa sen sijaan, että olisi antanut kriitikoiden työntää hänet pois. Hän perehtyi countryn ja lännenmusiikin historiaan sekä tutkin niiden afroamerikkalaisia juuria. Beyoncé oppi, että historiallisesti puolet cowboysta oli mustia, mikä sai hänet ymmärtämään, kuinka suuri osa mustien, ruskeiden ja alkuperäiskansojen tarinoista puuttuu Yhdysvaltojen historiasta. Tämä inspiroi hänen vuoden 2021 Ivy Park Rodeo -vaatemallistoa. Tutkimuksen jälkeen Beyoncé kehitti *Cowboy Carterin* osaksi Americanan uudelleentulkintaan, jossa hän määrittelee sen rajat uudelleen ja nostaa esiin afroamerikkalaisten sivuun laitetut panokset eri musiikkigenreihin, eteläiseen ja läntiseen kulttuuriin sekä Yhdysvaltojen historiaan. Yhteistyökumppani Rhiannon Giddens kertoi, ettei Beyoncén tarkoituksena ollut tehdä perinteistä country–crossover-albumia, vaan tutki perheensä juuria musiikin kautta.

*Cowboy Carterin* tekeminen kesti yli viisi vuotta. Beyoncé alkoi kirjoittaa albumia jo vuonna 2019 ja jatkoi sen äänittämistä Koronaviruspandemian aikana, jota hän on kuvaillut luovimmaksi ajanjaksokseen. Albumi on kolmen albumin trilogian toinen osa, jonka Beyoncé äänitti pandemian aikana. Trilogian ensimmäinen osa *[[Renaissance (Beyoncén albumi)|Renaissance]]* (2022) on pääasiassa house- ja diskoalbumi, joka korostaa ja juhlistaa tanssimusiikin mustia pioneereja, mikä sai jotkut uskomaan, että trilogian jokainen albumi tutkii eri musiikkigenrien mustia juuria. *Cowboy Carter* oli tarkoitus julkaista trilogian ensimmäisenä osana, mutta Beyoncé päätti muuttaa julkaisujärjestystä pandemian vuoksi. Vuosien 2020 ja 2024 välillä yhdysvaltalaislaulaja Dolly Parton kertoi usein toivovansa Beyoncén tekevän oman versionsa kappaleestaan ”Jolene”.

Albumia tehdessään Beyoncé otti yhteyttä laulaja Miley Cyrusiin yhteistyötä varten. Cyrus esitteli hänelle kappaleet ”Easy Lover” ja ”Shotgun Rider”, joista Beyoncé valitsi jälkimmäisen ja nimesi sen uudelleen kappaleeksi ”II Most Wanted”.

## Sävellys
Beyoncé äänitti albumia varten noin 100 kappaletta. Jokainen kappale on oma uudelleentulkinta lännenelokuvasta, mukaan lukien *Five Fingers For Marseilles* (2017), *Urban Cowboy* (1980), ''The Hateful Eight'' (2015), ''Space Cowboys'' (2000) *The Harder They Fall* (2021), *[[Killers of the Flower Moon]]* (2023), *[[Thelma ja Louise]]* (1991) ja *[[Voi veljet, missä lienet?]]* (2000).

Countrymusiikkia ammentava *Cowboy Carter* on genrejä yhdistelevä albumi, jossa kuullaan erilaisia yhdysvaltalaisia musiikintyylejä. Eri lehdet ovat luokitelleet sen muun muassa country popiksi,, countryksi, outlaw countryksi, westerniksi,  Americanaksi, popiksi, eteläiseksi souliksi ja R&B:ksi. Albumi tutkii lisäksi bluesin, folkin, ja muiden Beyoncén Texasissa kasvaessaan kuuntelemien tyylien vaikutteita kuten zydecoa, rock and rollia, psykedeelistä soulia, rhythm and bluesia, funkia, gospelia, hip hopia, rockia, honky-tonkia ja go-go-musiikkia. Albumi yhdistelee myös nykyaikaisempia ja kansainvälisiä tyylejä kuten housea, Jersey clubia, flamencoa, baile funkia, fadoa ja irlantilaista kansanmusiikkia. Beyoncén musiikillinen kokeellisuus *Cowboy Carterilla* pyrkii purkamaan genrerajoihin liittyviä rajoituksia ja määrittelemään Americanan rajat uudelleen. Albumin eri genret herätti laajaa keskustelua mediassa, jossa sitä kuvailtiin muun muassa ”genrejä rikkovaksi”, ”genrejä uhmaavaksi”, ”genrejä taivuttavaksi” ja ”genrejä yhdisteleväksi”. Musiikkikriitikot olivat eri mieltä albumin luokittelusta. Jotkut määrittelivät sen yksinkertaisesti countryksi tai country- ja western -albumiksi, kun taas toiset katsoivat ettei se ollut countryalbumi, vaan se käyttää countrylle olennaisia piirteitä eri genrejen tutkimiseen. Beyoncé itse totesi *Cowboy Carterista*: ”Tämä ei ole countryalbumi. Tämä on ’Beyoncé’ -albumi.” *[[USA Today]]n* Kofi Mframa kuvaili tätä määritelmää ”vahvaksi osoitukseksi Beyoncén pitkästä historiasta kieltäytyä noudattamasta perinteisiä genrerajoja”.

Albumi esitetään kuvitteellisen teksasilaisen radiokanavan lähetyksenä, jossa countrylaulajat Dolly Parton, Linda Martell ja Willie Nelson toimivat radiojuontajina. Albumilla esiintyy nousevia countryartisteja, kuten Tanner Adell, Brittney Spencer, Tiera Kennedy, Reyna Roberts, Shaboozey ja Willie Jones. Rakenteeltaan albumi on syklinen: viimeinen sävel yhdistyy saumattomasti ensimmäisen kappaleen alkuun, samaan tapaan kuin *[[Finnegans Wake]]* (1939) *[[The Washington Post]]* -lehden Shane O’Neillin mukaan. Albumilla kuullaan laaja valikoima erilaisia akustisia soittimia, joita soittavat muun muassa Stevie Wonder huuliharpulla, Paul McCartney ja Nile Rodgers kitaralla  sekä Rhiannon Giddens banjolla.

## Markkinointi ja julkaisu
### Singlet

Super Bowl LVIII:n aikaan tietoliikenneyritys Verizon esitti mainoksen, jota tähditti Beyoncé ja jonka nimi oli ”Can’t B Broken”. Mainoksessa Beyoncé yritti ”rikkoa internetin” yhä oudoimmilla tavoilla, kuten julkaisemalla jazzalbumin, esiintymällä Spheren huipulla Las Vegasissa, luomalla itsestään tekoälyversion, lanseeraamalla Barbie -nukkekokoelman itsestään, ilmoittamalla ehdokkuudestaan kuvitteelliseen poliittiseen virkaan ja lentämällä avaruuteen esiintymään. Kun mikään näistä ideoista ei onnistunut, Beyoncé päätti mainoksen sanomalla: ”Okay, they ready. Drop the new music” ().

Mainoksen jälkeen Beyoncé julkaisi teaser-videon albumista Instagramissa. Videon ohjasi brittiläinen taitelija ja elokuvantekijä Nadia Lee Cohen. Video kunnioittaa elokuvaa *[[Paris, Texas]]* (1984), viittaa border blaster -radioasemiin ja sisältää Chuck Berryn vuoden 1955 kappaleen ”Maybellene”. Tämän jälkeen albumin ensimmäiset singlet ”Texas Hold ’Em” ja ”16 Carriages” julkaistiin samanaikaisesti. Beyoncé ilmoitti 12. maaliskuuta 2024, että albumin nmi on *Cowboy Carter* julisteella, jossa näkyi hevosen satula ja olkanauha. Samalla hän esitteli albumin oheistuotteita kuten rajoitetun erän CD-levyjä bonuskappaleella, T-paitoja sekä vinyyliversioita eri värisinä.

Albumin kolmas single ”II Most Wanted” yhdysvaltalaisen laulaja Miley Cyruksen kanssa julkaistiin 12. huhtikuuta 2024. Kappale voitti parhaan countryduon- tai yhtyeen esityksen Grammy-palkinnon vuoden 2025 Grammy-gaalassa. ”II Most Wanted” nousi myös Yhdysvalloissa Billboard Hot 100 -listan kuudennelle sijalle. 

### Albumin julkaisu
Beyoncé julkisti *Cowboy Carterin* kansikuvan Instagramissa 19. maaliskuuta 2024 ja kertoi, että albumillla olisi ”yllätyksiä” ja yhteistyöprojekteja. 20. maaliskuuta hän laittoi myyntiin rajoitetun erän albumeita, joissa oli erilainen kansikuva ja joiden olkanauhassa luki ”act ii Beyincé”, viittauksena hänen äidinsä Tina Knowlesin suvun sukunimeen. Albumiin liittyviä iskulauseita ja elokuvamaisia kuvia heijastettiin eri museoihin New Yorkissa. Yksi näistä oli heijastus Solomon R. Guggenheim -museon seinään, joka vastasi humorisesti julkaisemalla Franz Marcin vuoden 1910 teoksen *Three Horses Drinking* kuvatekstillä ”This ain’t Texas” ( viitaten kappaleeseen ”Texas Hold ’Em’”. Beyoncé julkaisi myös museon koordinaatit Instagram-tarinassaan.

Beyoncé julkaisi 27. maaliskuuta albumin kappalelistan, joka oli saanut aikansa Chitlin’ Circuit -aikakauden julisteista. Se paljasti yhteistyöt Dolly Partonin ja Willie Nelsonin kanssa sekä coverit Partonin kappaleesta ”Jolene” ja kappaleen ”The Linda Martell Show”, joka viittaa Linda Marteliin – ensimmäiseen mustaan naiseen, joka saavutti kaupallista menestystä countrymusiikilla.

Albumin CD-julkaisu ilmestyi neljänä eri versiona, joista jokaisessa oli erilainen takakannen kuva. Albumi julkaistiin Japanissa 29. maaliskuuta ja Euroopassa 12. huhtikuuta. Julkaisun jälkeen jotkut fanit huomasivat, että ennakkotilatuista CD- ja vinyyliversioita puuttui kappaleita, ja jotkut vaativat rahojen palautusta tai hyvitystä.

### Levi’s -mainoskampanja
Yhdysvaltalainen vaateyritys Levi Strauss & Co. näki mahdollisuuden markkinoida brändiään paremmin naisyleisölle sen jälkeen, kun heidän tuotteensa inspiroi *Cowboy Carterin* kappaletta ”Levii’s Jeans”. Syyskuussa 2024 yritys ilmoitti maailmanlaajuisesta Beyoncén kanssa tehtävästä kampanjasta nimeltä ”Reiimagine”, joka jatkui elokuuhun 2025 asti. Mainoskampanja perustui naisten historiaan Levi’s -brändin kanssa, ja se jaettiin neljään ”lukuun”, joista jokainen oli uudelleentulkittu versio Leviksen vanhoista mainoksista. Ensimmäinen perustui yrityksen vuoden 1985 ”Laundrette” -televisiomainokseen, toinen vuode 1991 ”Pool Hall” -mainokseen, kolmas vuoden 1988 ”Refrigerator” -mainokseen ja neljäs oli kooste jokaisesta nimeltä ”The Denim Cowboy”. Viimeisessä mainoksessa ”luvut” oli nimeltään ”The Ice”, ”The Heat” ja ”The Smoke”, ja niihin lisättiin uutta kuvamateriaalia, jossa Beyoncé saapuu ”Laundrette” -kohtaukseen hevosen selässä ja poistuu ”Pool Hall” -kohtauksesta moottoripyörällä.

Levi’s kuvaili yhteistyötä ”suurimmaksi, jonka he ovat koskaan tehneet”, ja hyödynsi Beyoncén vaikutusvaltaa kasvattaakseen myyntiä, mikä auttoi nostamaan sen kahteen miljardiin dollariin. Ensimmäinen Beyoncén tähdittämä mainos keräsi alle kuukaudessa 2,4 miljardia näyttökertaa. Elokuuhun 2025 mennessä kolme toisen ”luvun” asukokonaisuutta kuuluin yrityksen myydyimpien joukkoon Euroopassa.

### Live-esitykset

Marraskuussa 2024 ilmoitettiin, että Beyoncé esittäisi *Cowboy Carter* -albumin kappaleista potpurin National Football Leaguen (NFL) ottelun väliajalla joulupäivänä 2024. Tapahtuma oli katsottavana suorana Netflixissä. Lähetyksen jälkeen Beyoncé julkaisi sosiaalisessa mediassa videoleikkeen tekstillä ”Look at that horse” ( sekä päivämäärän tammikuun 14. päivään 2025, joka herätti keskustelua mahdollisesta kiertueesta. Cowboy Carter Tour -kiertue julkistettiin 1. helmikuuta 2025. Seuraavana päivänä julkaistiin kiertueen ensimmäiset päivämäärät, jotkarda sijoittuivat Yhdysvaltoihin, Englantiin ja Ranskaan. Kiertue päättyi heinäkuussa 2025 Las Vegasissa ja tuotti yhteensä 407 miljoonaa dollaria nousten historian tuottoisimmaksi country-kiertueeksi.

## Kansikuva ja nimi

*Cowboy Carter* -albumin kansikuvan kuvasi teksasilainen valokuvaaja Blair Caldwell. Kuten *Renaissance* -albumin kansikuvassa, jossa Beyoncé istui paikallaan olevan diskopallosta tehdyn hevosen selässä, *Cowboy Carterin* kannessa Beyoncé nähdään laukkaavan kimohevosen seläss. Hän ratsastaa sivuittain, joka historiallisesti yhdistetään korkea-arvoisiin naisiin. Lisäksi hänellä on punaista, sinistä ja valkoista yhdistelevä asu, cowboyhattu ja olkanauha, jossa lukee albumin nimi. Hän pitää toisessa kädessä hevosen ohjuksia ja toisessa suurta Yhdysvaltain lippua. Kuvitus muistuttaa rodeokuningattaria, joiden tehtävänä on usein kantaa Yhdysvaltain lippua rodeon avauskulkueessa.

Albumin kansikuva herätti paljon keskustelua ja analysointia kriitikoiden keskuudessa. DePaulin yliopiston proseffori ja kirjailija Francesca T. Royster totesi, että ”asteettinen valinta on rohkea ja näyttää viestivän tavoista, joilla Beyoncé asettaa itsensä osaksi keskusteluja nationalismista — teemasta, joka on keskeinen countrymusiikin, patriotismin ja autenttisuuden diskursseissa sen alkuajoista lähtien”. Kriitikot ehdottivat kansikuvalle useita eri insipiraation lähteitä ja viittauksia, kuten presidenttien muotokuvia, Jacques-Louis Davidin maalausta *[[Napoleon Sankt Bernhardin solassa]]* (1801–1805), Marina Abramovićin teosta *The Hero* (2001), Kehinde Wileyn teosta *Equestrian Portrait of King Philip II (Michael Jackson)* (2009), Bill Pickettin Invitational Rodeo -tapahtumaa sekä Eadweard Muybridgen valokuvasarjaa *The Horse in Motion* (1878).

Albumin nimi viittaa hahmoon nimeltä ”Cowboy Carter”, joka on saanut inspiraationsa Yhdysvaltain lännen alkuperäisistä mustista cowboysta. Beyoncé selitti: ”Sanaa ”cowboy” käytettiin alun perin halventavasti kuvaamaan entisiä orjia ”pojiksi”, vaikka he olivat taitavimpia ja tekivät raskaimman työn hevosten ja karjan kanssa. Kun negatiivinen merkitys poistetaan, jäljelle jää näiden miesten voima ja sitkeys, jotka olivat todellinen lännen lujuuden määritelmä.”

## Vastaanotto
*Cowboy Carter* sai julkaisunsa yhteydessä ylistävän vastaanoton kriitikoilta joiden kuvaillen sitä ”mestariteokseksi”. Kriitikot ylistivät Beyoncén tapaa yhdistää monia eri genrejä sekä hänen laulua. He kuvailivat albumia merkittäväksi poliittiseksi kannanotoksi sekä henkilökohtaiseksi kunnianosoitukseksi hänen juurilleen. Arvosteluja kokoavassa Metacritic -sivustolla albumi sai keskiarvon 91/100 perustuen 22 arvosteluun, mikä viittaa ”maailmanlaajuiseen ylistykseen”.

Kriitikot pitivät *Cowboy Carter* -albumia Americanan tutkimisena ja uudelleenkeksimisenä sekä mustan etelän kulttuurin ja sen countrymusiikin tekemän vaikutuksen juhlana. *[[The Atlantic]]* -lehden Spencer Kornhaber ja *Evening Standard* -lehden Gemma Samways huomauttivat, että albumi kokeilee country- ja Americana -musiikin keskeisiä elementtejä ja perinteitä tutkiakseen niiden mustia kulttuurisia juuria. Associated Pressin Maria Sherman kirjoitti, että ”eklektinen” ja ”eeppinen” albumi ”määrittelee amerikkalaisen tyylin uudestaan” ja vaatii kuuntelijalta tarkkaa perehtymistä sen viittauksiin, teemoihin ja viesteihin, jotta siitä voi nauttia täysin. *[[Variety]]n* kriitikko Chris Willman luonnehti albumia ”agitpropin ja yhteiskunnallisesti merkittävän esitystaiteen teokseksi”, joka sekä heijastaa että muokkaa mustan musiikin ja countryn historiaa. 

Kriitikot kehuivat albumia myös sen kunnianhimoisista eri tyylilajien kokeiluista, joissa Beyoncé tulkitsee countrymusiikin uudelleen omasta näkökulmastaan. *[[The Daily Telegraph]]* -lehden Neil McCormick katsoi albumin rikkovan genren rajoja ja yhdistävän monipuolisia musiikkityylejä vastalauseena countryn konservatiivisuudelle. *Clash* ja *[[Billboard]]* kuvailivat albumia etnomusikologiseksi tutkimukseksi, joka kunnioittaa Amerikan etelän musiikillisten alakulttuurien laajuutta. *[[The New York Times]]* -lehden Ben Sisario kutsui albumia ”laajaksi esseeksi” sekä populaarimusiikista että genrestä käsitteenä. *[[The Independent]]* -lehden Helen Brown ja *[[The Sydney Morning Herald]]* -lehden Robert Moran katsoivat, että Beyoncén genre-kokeilujen tarkoituksena on juhlistaa countrymusiikin usein sivuutettuja edelläkävijöitä sekä nostaa esiin uusia mustia artisteja. Kriitikko Robert Christgau totesi, että vaikka laulunkirjoituksen taso heikkenee albumin loppua kohden, *Cowboy Carterin* itsevarma ja ”vaikuttava monipuolisuus” osoittaa Beyoncén olevan ”aikamme suurin naispuolinen poplaulaja” sekä ”erittäin hyvä lauluntekijä”, jolla on merkittävä asema myös countrymusiikin kentällä.

Monet kriitikot ylistivät albumin ”kunnianhimoista” laajuutta ja ”elokuvallista” mahtipontisuutta ja vertasivat sitä lännenelokuvien eeppisiin tarinoihin. *[[Financial Times]]* -lehden Ludovic Hunter-Tilney vertasi albumia suuren budjetin historialliseksi spektaakkeliksi, jolla on ”vaikuttava, hyvin amerikkalainen merkityksellisyyden aura” sekä ”tunne siitä, että historiaa ei ainoastaan kerrota vaan myös tehdään”. NPR:n Sidney Madden rinnasti jokaisen kappaleen ”täyspitkään elokuvaan, joka on täynnä maisemallista loistoa, hahmoja ja konflikteja” ja jota voi analysoida ja käsitellä syvällisesti. Sisario katsoi myös, että albumi toimii kokonaisuudessaan kuin elokuva, ja kirjoitti, että *Cowboy Carter* on keskeinen hahmo kertomuksessa, joka käsittelee amerikkalaisen kulttuurihistorian kohtaamista. Jotkut kriitikot ajattelivat, että albumi olisi voinut olla paremmin, jos se olisi jaettu musiikkityylien mukaan eri osiin. *[[The Guardian]]* -lehden Alexis Petridis kirjoitti, että vaikka albumi olisi voinut toimia paremmin tupla-albumina, ”sen villit siirtymät eklektisyyteen ovat koko jutun ydin” ja osoittavat Beyoncén ”vaikuttavan” kyvyn ”taivuttaa musiikkityylejä tahtoonsa”

#### Arvosteluja
* AnyDecentMusic?: 8.4/10
* Metacritic: 91/100
* AllMusic: 
* *[[Robert Christgau|And It Don’t Stop]]*: A
* *Clash*: 9/10
* *[[The Daily Telegraph]]*: 
* *[[The Independent]]*: 
* *[[Helsingin Sanomat]]*: 
* *[[New Musical Express|NME]]*: 
* *[[The Observer]]*: 
* *[[Pitchfork]]*: 8.4/100
* *[[Rolling Stone]]*: 
* *Slant Magazine*: 
* *[[Soundi]]*: 

### Vuoden lopun listaukset
Monet julkaisut listasivat *Cowboy Carter* -albumin vuoden parhaimpien albumien listoille. Ykköspaikalle albumin sijoittivat *Business Insider*, *[[Esquire (lehti)|Esquire]]*, *[[Houston Chronicle]]*, *[[People (lehti)|People]]* ja *[[USA Today]]*, toiselle paikalle *[[Billboard]]*, *[[Entertainment Weekly]]*, *[[PopMatters]]*, *The Daily Telegraph* sekä *Rolling Stone*. Kymmenen parhaan joukkoon *Cowboy Carterin* sijoittivat *[[The A.V. Club]]*, *Complex*, *[[Consequence of Sound|Consequence]]*, Double J, *The Guardian*, *[[The New Yorker]]*, *NME* sekä Taste of Country ja 25 parhaan joukkoon *Clash*, *Dazed*, *The Independent*, *[[Los Angeles Times]]*, *The Ringer*, *Slant Magazine*, *[[Time Out (lehti)|Time Out]]*, *[[The Times]]* ja Yardbarker. Julkaisu oli myös mukana sijoittumattomana AllMusicin, Associated Pressin, *[[Cosmopolitan (lehti)|Cosmopolitanin]]*, *[[The Huffington Post|Huffpostin]]*, NPR:n, *The Tennesseanin*, *Uproxxin*,  *[[Vogue]]n* sekä Ylen listoilla. 

Yksittäisistä kriitikoista *The Philadelphia Inquirer* -lehden Dan DeLuca sijoitti *Cowboy Carterin* neljännelle sijalle, *[[The Atlantic]]in* Spencer Kornhaber viidenneksi, *Sound Opinions* -ohjelman Jim DeRogatis sijalle 11, *Varietyn* Chris Willman toiseksi sekä saman lehden Steven J. Horowitz seitsemänneksi. *The New York Times* -lehden Lindsay Zoladzin mielestä albumi oli vuoden kymmenenneksi parhain ja saman lehden Jon Caramanican mukaan viidenneksitoista parhain. *[[The Hollywood Reporter]]in* Mesfin Fekadu listasi julkaisun vuoden parhaaksi.

## Palkinnot
Vuoden 2025 Grammy-gaalaan *Cowboy Carter* sai yhteensä 11 ehdokkuutta. Albumi on historian kolmanneksi eniten ehdokkuuksia saanut albumi Grammy-gaalan historiassa, edellä ovat vain Michael Jacksonin *[[Thriller]]* (1982) ja Quincy Jonesin *The Dude* (1981). *Cowboy Carter* on myös eniten ehdokkuuksia saanut naispuolisen artistin albumi. Ehdokkuuksien jälkeen Beyoncélla on yhteensä 99 Grammy-ehdokkuutta, tehden hänestä kaikista eniten ehdokkuuksia saaneen artistin. The Recording Academyn toimitusjohtaja Harvey Mason Jr. julisti, että *Cowboy Carterin* ehdokkuuksien määrä on ”todella vaikuttava saavutus”. Hän selitti, että koska gaalan äänestäjät voivat äänestää vain tietyissä kategorioissa, Beyoncén ehdokkuudet eri genreissä osoittavat että ”täysin erilaiset äänestäjäryhmät todella samaistuivat musiikkiin”. Albumi voitti parhaan countryduo- tai yhtyeen esityksen kappaleella ”II Most Wanted”, parhaan kantrialbumin palkinnon sekä vuoden albumin palkinnon.

*Cowboy Carter* ei saanut yhtään ehdokkuutta vuoden 2024 Country Music Association Awards -gaalassa. Useat julkaisut katsoivat tämän johtuvan countrymusiikkialan konservatiivisuudesta ja rasismista mustia artisteja kohtaan. Albumilla mukana ollut Shaboozey, joka sai ensimmäiset kaksi CMA-ehdokkuuttaan, ilmaisi kiitollisuutensa Beyoncélle ehdokkuuksien puuttumisesta huolimatta ja kirjoitti: ”Kiitos Beyoncé, että avasit meille oven, aloitit keskustelun ja annoit meille yhden kaikkien aikojen innovatiivisimmista countryalbumeista.”

## Kaupallinen menestys
### Suoratoistossa
*Cowboy Carter* toi Beyoncélle uransa isoimmat suoratoistoluvut monissa eri suoratoistopalveluissa. Spotifyssä albumia kuunneltiin yli 76 miljoonaa kertaa ensimmäisen päivän aikana, tehden siitä yhden vuoden kuunnelluimmista albumeista yhden päivän aikana. Amazon Musicissa albumi oli kuunnelluin naisartistin countryalbumi yhden päivän aikana. 

### Yhdysvalloissa
Albumi rikkoi monia listaennätyksiä. Yhdysvalloissa *Cowboy Carter* debytoi Billboard 200 -listan kärjessä myyden ensimmäisellä listaviikollaan 407 000 kappaletta. Beyoncésta tuli ensimmäinen naisartisti, jonka ensimmäiset kahdeksan studioalbumia ovat nousseet heti listan kärkeen sekä ensimmäinen musta nainen, jonka albumi oli countryalbumien kärjessä. Albumi pysyi Billboard 200 -listan kärjessä kaksi peräkkäistä viikkoa ja sen kaikki 23 kelvollista kappaletta nousi Billboard Hot 100 -listalle. Albumilla vieraileville Martellille, Adellille, Kennedylle, Robertsille, Spencerille, Jonesille ja Shaboozeylle sijoitukset olivat uriensa ensimmäiset. Sijoitusten jälkeen Beyoncélla listakappaleita on ollut yhteensä 106, joka on kolmanneksi eniten naisartisteilta. Beyoncé nousi albumin julkaisuviikolla 18 eri *Billboardin* listan kärkeen, mukaan lukien Artist 100 -listalle, laulunkirjoittajien listalle ja tuottajien listalle. Hänestä tuli myös ensimmäinen artisti, jolla on samaan aikaan listaykkönen Country Albums -listalla ja Dance/Electronic Albums -listalla, missä *[[Renaissance (Beyoncén albumi)|Renaissance]]* piti kärkipaikkaa. *Cowboy Carter* vietti Billboard 200 -listalla yli 50 viikkoa.

### Kansainvälisesti
Neljä päivää julkaisun jälkeen *Cowboy Carter* oli myynyt Iso-Britanniassa yhteen laskettuna enemmän kuin mitään muuta viittä viikon muuta myydyintä albumia. Albumi nousi heti Britannian albumilistan kärkeen myyden ensimmäisellä viikollaan 40 000 kappaletta. Albumista tuli Beyoncén viides listan kärkeen noussut julkaisu, ja kuudes mukaan lukiessa Destiny’s Childin julkaisut. *Cowboy Carter* nousi myös Britannian vinyylilistan kärkeen ja se vietti countryalbumien listan ykkösenä kahdeksan viikkoa. Albumin single ”Texas Hold ’Em” nousi listaykköseksi takaisin albumin julkaisun jälkeen ja Beyoncé hallitsi molempia listoja yhtäaikaa sitten vuoden 2003, kun listojen kärjissä olivat esikoisalbumi *[[Dangerously in Love]]* ja sen ensimmäisen single ”Crazy in Love”. Hänestä tuli myös ensimmäinen musta artisti, jolla oli ykkösalbumi Britannian countryalbumien listalla sekä listaykkönen sekä albumilistalla että singlelistalla countryalbumilla ja countrykappaleella. 

Kanadassa albumi nousi albumilistan kärkeen, tehden siitä Beyoncén viidennen listaykkösen maassa. 20 albumin 23 kelvollisesta kappaleesta nousi myös Canadian Hot 100 -listalle, jolloin Beyoncén uran aikana listalle nousseita kappaleita on yhteensä 84.

Australiassa *Cowboy Carter* debytoi albumilistalla ykkösenä. Siitä tuli myös ensimmäisen albumi sitten vuoden 2017, jolloin listaykkösenä oli countryalbumi. Vuonna 2017 ykköspaikkaa hallitsi Shania Twain ja *Now*. *Cowboy Carter* pysyi listan kärjessä kaksi peräkkäistä viikkoa.

Saksassa albumi nousi albumilistan kärkeen tehden siitä Beyoncén ensimmäisen listaykkösen sooloartistina sitten albumin *Dangerously in Love* (2003). Suomessa *Cowboy Carter* oli parhaimmillaan Suomen virallisen listan sijalla 11 ja oli listalla yhteensä kolme listaviikkoa.

## Vaikutus
*Cowboy Carter* loi merkittävän vaikutuksen musiikkiin, muotiin, yritystoimintaan ja kulttuuriin, Stevie Wonderin ja *Varietyn* Chris Willmanin ehdottaen sen olevan 2000-luvun puhutuin albumi. *Cowboy Carter* aiheutti laajaa keskustelua julkaisunsa jälkeen ja monet uutistoimistot tarkastelivat albumin vaikutusta. CNN julkaisi Maxissa dokumentin nimeltä *Call Me Country: Beyoncé & Nashville’s Renaissance*, joka käsittelee albumin vaikutusta countrymusiikkiin ja mustien artistien mukaan ottamista genreen. Myös myöhäisillan uutisohjelma *[[Nightline]]* keskittyi albumiin ja sen vaikutukseen countrymusiikin maailmassa.

### Countrymusiikki
*Cowboy Carter* lisäsi countrymusiikin kuuntelua ja teki siitä helpommin lähestyttävää uusille kuuntelijoille. Julkaisut ovat kuvailleet sitä ”kulttuuriseksi muutokseksi”, ”käännekohdaksi” ja ”ratkaisevaksi murroshetkeksi” genren historiassa. Albumi sai yli 36 miljoonaa ihmistä kuuntelemaan countrya ensimmäistä kertaa Spotifyssä. *The Times* tunnusti albumia siitä, että se toi countryn valtavirtaan Iso-Britanniassa, ja erään kyselyn mukaan 60% brittiläisistä alkoi kuunnella countrya *Cowboy Carterin* julkaisun jälkeen. Ruotsissa genren kuuntelu kasvoi 60% albumin julkaisun jälkeen, mikä on suurin kasvu minkään genren historiassa Ruotsissa. Maailmanlaajuinen tutkimus osoitti, että yli kolmannes Z-sukupolvesta alko kuunnella countrya sen jälkeen, kun Beyoncé julkaisi sitä. Vevo-palvelussa countrymusiikin näyttökerrat kasvoivat 38% albumin julkaisun jälkeen, ja mustien 18–34-vuotiaiden countryradion kuuntelu kasvoi 40%. *Cowboy Carterin* sanottiin määritelleen uudelleen sen, mitä tarkoittaa olla countryartisti, ja NBC Newsin Emi Tuyetnhi Tran kommentoi, että se ”avaa tulvaportit” muille countrymuusikoille. Albumi herätti keskustelua countryn genrerajoista ja sen juurista mustassa musiikissa.

#### Countryartistit
*Cowboy Carter* vauhditti nousevien countryartistien uria. *The Tennessean* -lehden Andrea Williams kirjoitti, että Beyoncé avasi ovia muille countrymusiikkiin, ja osoitti että mustat lauluntekijät, tuottajat ja muusikot kuuluvat genreen. NPR:n Amanda Marie Martínez kirjoitti, että albumi paljasti ”vahvan kysynnän” mustien artistien tekemälle countrymusiikille sekä ”kasvavan yhteisön” mustia countryfaneja. 

Esiinnyttään albumilla Shaboozey aikaisti singlensä ”A Bar Song (Tipsy)” julkaisua hyödyntääkseen lisääntynyttä näkyvyyttään. Kappale nousi lopulta Yhdysvaltain Billboard Hot 100- ja Billboard Hot Country Songs -listojen kärkeen syrjäyttäen Beyoncén oman ”Texas Hold ’Emin”. Kyseessä oli ensimmäinen kerta, kun kaksi mustaa artistia johti jälkimmäistä listaa peräkkäin. Shaboozey kiitti Beyoncéa ”elämänsä muuttamisesta” ja ”oven avaamisesta meille”.

Linda Martell, joka oli ensimmäinen kaupallisesti menestynyt naispuolinen musta countryartisti näki musiikkinsa kuuntelun nousevan 127 430 prosenttia esiintyttyään albumilla kahdesti. Vuonna 2025 hänen vuoden 1969 läpimurtokappaleensa ”Color Him Father” otettiin Grammy Hall of Fame -kunniagalleriaan.

### Tunnustus

*Cowboy Carter* sai laajaa kiitosta muusikoilta. Stevie Wonder kutsui albumia ”mestariteokseksi”, joka ”muuttaa musiikkia ja kulttuuria”. Paul McCartney, Nancy Sinatra ja Linda Martell ylistivät albumia ja ilmaisivat ylpeytensä siitä, että saivat ”kunnian” osallistua siihen. Jon Batiste kuvaili albumia ”kerran sukupolvessa esiintyvän artistin käsittämättömän vaikutusvoimaiseksi ja taiteellisesti voimakkaaksi teokseksi” ja kiitti Beyoncéa mahdollisuudesta olla osa sitä. Hän kuvasi albumia hetkeksi, ”jolloin puramme genrekoneiston”, ja lisäsi: ”Kun monet johtavat artistit näkevät samanlaisen vision samaan aikaan, silloin tietää suuren muutoksen olevan käynnissä. Uusi aikakausi, jota on odotettu pitkään. Vapautetaan itsemme genreistä ja murretaan esteet, jotka marginalisoivat sen, keitä olemme ja millaista taidetta luomme.”

Countrymuusikot, kuten Dolly Parton, Reba McEntire, Brandi Carlile, Melissa Etheridge,, Luke Bryan, Miranda Lambert,, Billy Ray Cyrus, ja Maren Morris ylistivät albumia ja Beyoncén siirtymistä countrymusiikkiin. Country-pop-laulaja-lauluntekijä Shania Twain kehui albumia ja kiitti Beyoncéa countrymusiikin tuomisesta uusille yleisöille ja sen laajentamisesta. Twain sanoi tämän muistuttavan siitä, miten hänen lapsuutensa artistit, kuten Johnny Cash, muokkasivat genren rajoja. Countrylaulaja-lauluntekijä Carlene Carter, June Carter Cashin tytär, julkaisi lausunnon, jossa hän ylisti albumia ja kuvaili Beyoncéa osaksi Carterin perhettä: ”Minun kirjoissani hän on yksi Carterin naisista, ja me olemme aina rikkoneet rajoja kokeilemalla musiikkia, jota tunsimme sydämessämme, ja ottamalla henkisesti ohjattuja riskejä… Olen täällä kertomassa Beyoncélle ja kaikille epäilijöille, että ihailen ja rakastan häntä ja kaikkea, mitä hän tekee.”

*Cowboy Carter* sai kiitosta myös poliittisilta toimijoilta. Entinen Yhdysvaltain ensimmäinen nainen Michelle Obama kirjoitti sosiaalisessa mediassa, että albumi on ”muuttanut pelin” ”auttamalla määrittelemään uudelleen musiikkigenren ja muuttamaan kulttuuriamme”. Yhdysvaltain varapresidentti Kamala Harris kiitti myös albumia kirjoittaen: ”Kiitos, että muistutat meitä olemaan koskaan rajoittumatta muiden ihmisten näkemyksiin siitä, mikä on meidän paikkamme. Olet määritellyt genren uudelleen ja palauttanut countrymusiikin mustat juuret. Musiikkisi inspiroi meitä kaikkia.” Martin Luther King III ilmaisi kiitollisuutensa albumista ja kuvaili sitä ”iloiseksi, positiiviseksi ja vahvistavaksi”, kun taas hänen vaimonsa Arndrea Waters King kutsui Beyoncéa ”rohkeaksi” hänen siirtymisestään countrymusiikkiin ja keskustelun herättämisestä countrymusiikin alkuperästä mustassa yhteisössä. Muita albumia ylistäneitä poliitikkoja olivat muun muassa Gretchen Whitmer ja Colin Allred.

### Muoti ja elämäntapa

Beyoncén omaksuma countrymusiikki- ja kulttuuri käynnistivät muotitrendejä ja lisäsivät western-tyylisten vaatteiden myyntiä. *Voguen* mukaan *Cowboy Carter* auttoi muuttamaan cowboy-muodin ja estetiikan ”karikatyyristä” ”modernin vaatekaapin peruspilariksi”. *The New York Timesin* muotijohtaja ja päämuotikriitikko Vanessa Friedman kirjoitti, että Beyoncé on muuttanut alaa tuomalla western-estetiikan valtavirtaan ja määrittämällä ”hetken ilmeen”. Albumi lisäsi merkittävästi kiinnostusta lännentyylisiin vaatteisiin, esimerkiksi lännentyylisten farkkujen haut kasvoivat 610%, bolo-solmioiden 566%, levenevien farkkujen 372 %, cowboysaappaiden 224 % ja cowboyhattujen 213 %. Hattuvalmistaja Stetson raportoi kiinnostuksen kasvusta tuotteitaan kohtaan Beyoncén omaksuttua western-henkisen elämäntyylin.

Cowboy Carter johti cowboyhattujen myynnin kasvuun 326 prosentilla, kun taas saappaiden ja hapsullisten mokkatakkien myyntimäärät kasvoivat molemmat 45 prosenttia. Pikamuotiketjut, kuten Forever 21, lisäsivät western-vaatteiden tarjontaa yli 300 prosentilla albumin vaikutuksesta. Albumin inspiroimana western- ja country-tyylin näkyvyys muotimaailmassa kasvoi 45 prosenttia. Ralph Lauren Corporation sai inspiraatiota trendistä vuoden 2024 syys- ja talvimallistoonsa. GQ:n päätoimittaja Will Welch antoi *Cowboy Carterille* tunnustusta heidän 29. vuosittaisen Men of the Year -juhlansa ”American Rodeo” -western-teeman inspiroimisesta.

Iso-Britanniassa valtakunnallinen kysely osoitti, että 25% vastaajista aloitti countrytanssin harrastamisen ja 40% alkoi käyttää lännenhenkisiä vaatteita *Cowboy Carterin* julkaisun jälkeen. Julkaisujen mukaan albumi auttoi mustia ihmisiä ottamaan takaisin country-identiteettiä ja western-kulttuuria. Albumilla oli vaikutusta myös Kanadan rodeotapahtumiin, kuten Calgary Stampedeen, laajentaen niiden yleisöä.

### Yritystoiminta

Kun Beyoncé mainitsi yhdysvaltalaisen vaateyrityksen Levi Strauss & Co.:n albumin kappaleessa ”Levii’s Jeans”, yritys raportoi pörssikurssinsa nousseen 20 prosenttia. Albumi tuotti yksinään brändille lisäksi 1,2 miljoonaa dollaria, mikä ymmärrettiin johtuvan 1,5 miljardin näyttökerroista verkossa. Levi’s ilmoitti myös 20 prosentin kasvusta myymälöidensä asiakaskäynneissä Yhdysvalloissa albumin julkaisun jälkeen, kun taas brittiläinen vähittäiskauppias John Lewis & Partners raportoi, että ”naisten Levi’s-farkkujen” hakujen määrä kasvoi 263 prosenttia levyn julkistamisen jälkeen. Viitaten kappaleen nimeen Levi’s lisäsi sosiaalisessa mediassa nimeensä ja logoonsa toisen i-kirjaimen. Levi Straussin talousjohtaja Harmit Singh kuvaili Beyoncéa ”kulttuurin keskipisteeksi, kulttuurin johtohahmoksi” ja lisäsi: ”Olemme nöyriä ja otettuja siitä, että hän valitsi meidät puhuakseen brändistämme.”

Albumin julkaisun aikaan henkilökuljetusyritys Uber tarjosi 16 prosentin alennuksen asiakkaille, jotka käyttivät koodia ”16CARRIAGES”, viitaten albumin kappaleeseen. Vastauksena tähän Lyft tarjosi asiakkailleen 50 prosentin alennuksen koodilla ”SPAGHETTI24”, joka viittaa toiseen albumin kappaleeseen. Lyft muutti myös kartassaan autojen kuvat valkoisiksi hevosiksi viittauksena *Cowboy Carter* -albumin kansikuvaan.

## Kappaleet

#### Huomautukset
* ”Smoke Hour Willie Nelson” on tyyliteltynä ”Smoke Hour ★ Willie Nelson”
* ”Sweet Honey Buckiin’” on tyyliteltynä ”Sweet ★ Honey ★ Buckiin’”
* Osasta CD- ja vinyylijulkaisuista puuttuu kappaleet ”Spaghettii”, ”The Linda Martell Show”, ”Ya Ya” ja ”Oh Louisiana” sekä ”Flamenco” puuttuu albumin vinyylijulkaisulta
* ”Riiverdance”, ”II Hands II Heaven” ja ”Tyrant” ovat pidennettyjä erikoispainoksella

### Coverit, samplet ja interpolaatiot
* ”Ameriican Requiem”
** Sisältää otteita Jay Z:n kappaleesta ”Heart of the City (Ain't No Love)”, jonka ovat kirjoittaneet Shawn Carter, Michael Price ja Dan Walsh.
** Sisältää interpoloinnin Buffalo Springfieldin kappaleesta ”For What It’s Worth”, jonka on kirjoittanut Stephen Stills.
* ”Blackbiird”
** On cover The Beatlesin kappaleesta ”Blackbird” vuodelta 1968 ja sisältää otteen alkuperäisen kappaleen instrumentaalista sen master-äänitteeltä. 
* ”Smoke Hour Willie Nelson”
** Sisältää otteita kappaleesta ”Laughing Yodel”, jonka on kirjoittanut ja esittänyt Charles Anderson.
** Sisältää otteita ”Grinnin’ in Your Face” -kappaleesta, jonka on kirjoittanut ja esittänyt Son House .
** Sisältää otteita spirituaalista ”Down by the River Side”, jonka on kirjoittanut ja esittänyt Sister Rosetta Tharpe.
** Sisältää otteita Sisältää otteita Chuck Berryn kirjoittamasta ja esittämästä kappaleesta ”Maybellene”.
** Sisältää otteita Roy Hamiltonin esittämästä ”Don’t Let Go” -kappaleesta, jonka on kirjoittanut Jesse Stone.
* ”Jolene”
** On cover Dolly Partonin esittämästä ja kirjoittamasta kappaleesta ”Jolene” vuodelta 1973 uudella sanoituksella. 
* ”Daughter”
** Sisältää elementtejä Le Chevalier de Saint-Georgesin viulukonsertotosta ”Violin Concerto in D Major, Op. III No. 1: II. Adagio”.
** Sisältää interpoloinnin aariasta ”Caro Mio Ben”, jonka on kirjoittanut ja säveltänyt Tommaso Giordani. 
* ”Spaghettii”
** Sisältää otteen kappaleesta ”Aquecimento das Danadas”, jonka on kirjoittanut ja esittänyt O Mandrake.
* ”II Most Wanted”
** Sisältää elementtejä Fleetwood Macin kappaleesta ”Landslide”, jonka on kirjoittanut Stevie Nicks.
* ”Ya Ya”
** Sisältää otteita kappaleesta ”These Boots Are Made for Walkin’”, jonka on kirjoittanut Lee Hazlewood ja esittänyt Nancy Sinatra.
** Sisältää interpoloinnin The Beach Boysin kappaleesta ”Good Vibrations”, jonka ovat kirjoittaneet Brian Wilson ja Mike Love.
* ”Oh Louisiana”
** Sisältää otteita Chuck Berryn kirjoittamasta ja esittämästä kappaleesta ”Oh Louisiana”
* ”Sweet Honey Buckiin'”
** Sisältää interpoloinnin Patsy Clinen esittämästä kappaleesta ”I Fall to Pieces”, jonka ovat kirjoittaneet Hank Cochran ja Harlan Howard.

## Lähteet